Raumstatioun

Raumstatioune si Raumfluchkierper, déi meeschtens am Orbit vun engem Himmelskierper sinn an et Mënsche méiglech mécht, sech laang Zäit dran opzehalen an ze liewen. Si sinn, well si selwer keen Undriff hunn, op Raumgefierer fir Transport ugewisen. Niewen de Raumstatioune ginn och Raumlaboratoiren agesat, déi eng Ënnerform vun de Raumstatioune sinn.

 Problemer 
Déi technesch Erausfuerderung beim Betrib vun enger Raumstatioun ass virun allem d'Versuergung vun der Crew. Duerch déi héich Käschte beim Transport hu misse Systemer entwéckelt ginn, déi de Betrib vun enger Raumstatioun zum groussen Deel autark erlaben, d. h. an engem zouene Kreeslaf. Besonnesch bei der Opbereedung vu Waasser a Loft goufen dobäi grouss Fortschrëtter gemaach.

D'Ëmlafbunn ëm d'Äerd ass an 300 Kilometer Héicht net stabil, well d'Äerdatmosphär, obschonn s'an där Héicht danz dënn ass, d'Raumstatioune stänneg ofbremst. Ouni reegelméissege Schub a méi héich Ëmlafbunne géife Raumstatiounen dofir no e puer Méint oder Joer nees an d'Äerdatmosphär antrieden. Och d'Gravitatioun vun aneren Himmelskierper kann d'Ëmlafbunn vun enger Raumstatioun stéieren. Raumstatioune brauchen dofir eng stänneg Alimentatioun, besonnesch vun Dreifstoff fir Kurskorrekturen.

 D'Raumstatiounen am Eenzelen 
Déi éischt Raumstatioun war 1971 déi sowjetesch Saljut 1. Eng vun de bedeitendste Raumstatioune war déi sowjetesch Statioun Mir, déi bal 15 Joer laang schrëttweis ausgebaut a benotzt gouf. Mat der ISS ass haut eng Raumstatioun an internationaler Kooperatioun permanent besat.

Bis elo goufen 12 Raumstatiounen an d'Äerdëmlafbunn bruecht, dovu goufen der zéng bemannt:

 Numm  Start  Ofstuerz  Zuel vu Laangzäitequippen  Besat Deeg  Mass a kg Bemierkung Saljut 1  19. Abrëll 1971  11. Oktober 1971  1  24  18.500  All dräi Crewmembere sinn um Réckfluch beim Neesantrëtt an d'Aerdatmosphär gestuerwen. Saljut 2  3. Abrëll 1973  28. Mee 1973  0  0  18.500  Drockverloscht an Instrumentenausfall hunn zu engem virzäitegen Ofstuerz vun der Statioun gefouert. Kosmos 557  11. Mee 1973  22. Mee 1973  0  0  19.400  hat kee stabilen Orbit erreecht. Skylab  14. Mee 1973  11. Juli 1979  3  171  77.088  bis elo eenzeg US-amerikanesch Raumstatioun. Saljut 3  24. Juni 1974  24. Januar 1975  1  15  18.500    Saljut 4  26. Dezember 1974  2. Februar 1977  2  92  18.500    Saljut 5  22. Juni 1976  8. August 1977  2  67  19.000    Saljut 6  29. September 1977  29. Juli 1982  6  683  19.824  éischt nees optankbar Raumstatioun. Saljut 7  19. Abrëll 1982  7. Februar 1991  5  816  18.900    Mir  19. Februar 1986  23. Mäerz 2001  28  4594  124.340  wëssenschaftlech erfollegräich Statioun. ISS  20. November 1998  geplangt 2024  bis elo 40  4995*  303.663  an internationaler Kooperatioun, et feelen nach véier russesch Moduler (Nauka, zwéi Science Power Modules an e klenge Kopplungsmodul) an en amerikanesche Modul BEAM Tiangong 1  29. September 2011  fréistens 2014  bis elo 2  21*  8.506  bis elo eenzeg chineesesch Raumstatioun

 Geplangt Raumstatiounen 
Där am Juni 2012 mat Shenzhou 9 fir d'éischt bemannter Raumstatioun Tiangong 1 sollen no Plang vun der chineesescher Raumfaartorganisatioun CNSA op Basis vun de gewonnenen Erfarungen tëscht 2014 an 2016 Tiangong 2 an Tiangong 3 nokommen.

 Méiglech weider Entwécklung 
Nei Raumstatioune kéinten a gréisserer Distanz zu der Äerd op engem Lagrange-Punkt vum Äerd-Mound-System positionéiert ginn. D'Lagrange-Punkten L4 an L5 erméiglechen der Raumstatioun e stabillen Orbit, wat déi néideg Kurskorrekturen an domat den Dreifstoffverbrauch staark reduzéiere géif. Allerdéngs ass d'Intensitéit vun der kosmescher Stralung op enger grousser Distanz zu der Äerd vill méi grouss, well do de Schutz duerch d'Äerdmagnéitfeld feelt. Fir sou eng Raumstatioun wier et also noutwendeg, besonnesch Virkéierunge fir de Straleschutz ze treffen.

E méiglecht Konzept fir zukünfteg Raumstatioune wieren zum Beispill d'O'Neill-Kolonien.

 Kuckt och 

 Lëscht vu bemannte Missiounen op d'Raumstatioun Mir
 Lëscht vu bemannte Missiounen op d'International Raumstatioun
 Raumfaart

 Um Spaweck